“ส.อ.ท.” เปิดดัชนีเชื่อมั่น พ.ย. ฟื้น รับไฮซีซั่นหนุน
สภาอุตสาหกรรมแห่งประเทศไทย เผยดัชนีความเชื่อมั่นภาคอุตสาหกรรม เดือนพ.ย. อยู่ที่ระดับ 93.5 ปรับตัวเพิ่มขึ้นเล็กน้อย รับดีมานด์ การขยายตัวของนักท่องเที่ยวต่างชาติ กิจกรรมทางเศรษฐกิจกลับมาสู่ภาวะปกติ
สภาอุตสาหกรรมแห่งประเทศไทย เผยดัชนีความเชื่อมั่นภาคอุตสาหกรรม เดือนพ.ย. อยู่ที่ระดับ 93.5 ปรับตัวเพิ่มขึ้นเล็กน้อย รับดีมานด์ การขยายตัวของนักท่องเที่ยวต่างชาติ กิจกรรมทางเศรษฐกิจกลับมาสู่ภาวะปกติ
13 ธ.ค. 2565

ผู้สื่อข่าวรายงานว่า สภาอุตสาหกรรมแห่งประเทศไทย (ส.อ.ท.) เปิดเผยดัชนีความเชื่อมั่นภาคอุตสาหกรรม เดือนพ.ย.65 อยู่ที่ระดับ 93.5 ปรับตัวเพิ่มขึ้นเล็กน้อยจากเดือนต.ค.65 ซึ่งอยู่ที่ระดับ 93.1 โดยปัจจัยสนับสนุนมาจากการฟื้นตัวของอุปสงค์ในประเทศ การขยายตัวของนักท่องเที่ยวต่างชาติ ขณะที่กิจกรรมทางเศรษฐกิจกลับมาสู่ภาวะปกติ ส่งผลดีต่อการบริโภคและการใช้จ่ายในประเทศ
ขณะเดียวกันภาคการก่อสร้างมีทิศทางที่ดีขึ้นภายหลังสถานการณ์น้ำท่วมคลี่คลาย ส่งผลให้ความต้องการสินค้าวัสดุก่อสร้างเพื่อซ่อมแซมที่อยู่อาศัยเพิ่มขึ้น ส่วนปัญหาการขาดแคลนชิปมีทิศทางดีขึ้น ส่งผลดีต่อการผลิตสินค้ายานยนต์ และสินค้าอิเล็กทรอนิกส์
อย่างไรก็ดีผู้ประกอบการยังมีความกังวลเกี่ยวกับต้นทุนการประกอบการที่ปรับตัวสูงขึ้น ส่งผลให้ต้นทุนทางการเงินเพิ่มขึ้น ด้านการส่งออกยังมีปัจจัยเสี่ยงจากอุปสงค์ต่างประเทศลดลงจากภาวะเศรษฐกิจชะลอตัว รวมทั้งจีนยังคงมาตรการ Zero-COVID อย่างต่อเนื่อง ตลอดจนการแข็งค่าของเงินบาท ส่งผลให้ความสามารถในการแข่งขันด้านราคาของผู้ส่งออกลดลง